​Alkotmányellenes a közigazgatási perrendtartásról szóló törvény - Újra szavazás már akár februárban, az IM szerint | Ügyvédfórum - 2017.01.17
Alkotmányellenesek a közigazgatási perrendtartásról szóló törvény közigazgatási felsőbíróságra vonatkozó rendelkezései - mondta ki az Alkotmánybíróság (Ab) január 13-i nyilvános határozathirdetésén, összhangban Áder János köztársasági elnök indítványával.
Az IM szerint már februárban újra szavazhat a Ház az Ab által bírált törvényről
Az Igazságügyi Minisztérium kezdeményezni fogja, hogy az Alkotmánybíróság (Ab) által január 13-án alkotmányellenesnek minősített közigazgatási perrendtartási törvényt újratárgyalja és arról még idén februárban újra szavazhasson az Országgyűlés.
A tárca erről szóló közleményét azt követően juttatta el az MTI-hez, hogy az Ab az államfő kezdeményezésére kimondta: a támadott rendelkezések sértik a jogbiztonságot, a jogállamiság követelményét, ugyanis azokat nem egyszerű, hanem minősített, kétharmados többséggel kellett volna elfogadnia az Országgyűlésnek.